Notum sit omnibus futuris et presentibus quod ego Petrus Joculator de Cercel do et concedo Deo et sancte Marie de Firmitate et monachis ejusdem loci unam domum apud Cercel cum cellario ejusdem domus. Hujus rei testes: Bartholomeus, abbas, Rodulfus, monachus, Robertus Brotez, Bonusamicus, carpentarius. EXCOMMUNICATIO. Ego Galterius, Dei gratia Cabilonis episcopus, auctoritate Dei omnipotentis Patris et Filii et Spiritus Sancti et beatorum apostolorum Petri et Pauli atque sancti Vincentii levite et martiris omniumque sanctorum confirmo ea que continentur in carta ista. Si quis ea violaverit alienus a corpore et sanguine Domini nostri Ihesu Christi et a communione sancte ecclesie fiat et excommunicationi in perpetuum subjaceat nisi Deo et fratribus Firmitatis satisfecerit. Amen. Amen. Fiat. Fiat.